A BIZOTTSÁG 797/2009/EK RENDELETE
(2009. szeptember 1.)
a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról szóló 1580/2007/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 103h. és 127. cikkére, összefüggésben 4. cikkével,
mivel:
(1)
Az 1580/2007/EK bizottsági rendelet (2) részletes szabályokat állapít meg a gyümölcs- és zöldségágazatban tevékenykedő termelői szervezetek tekintetében.
(2)
Az 1580/2007/EK rendelet 66. cikkének (3) bekezdése értelmében az illetékes hatóság legkésőbb december 15-ig döntést hoz a működési programoknak a soron következő évekre vonatkozó módosítása iránti kérelmekről. Indokolt esetekben azonban a tagállamok elhalaszthatják a döntést a soron következő év január 20-áig.
(3)
Az 1580/2007/EK rendelet 57. cikkének (1) bekezdése értelmében a tagállamok a nemzeti stratégiájuk átfogó szerkezetét és tartalmát az említett rendelet VII. mellékletében megállapított iránymutatással összhangban határozzák meg. 2009. január 1-jét megelőzően a tagállamok szabadon határozhatták meg nemzeti stratégiájuk átfogó szerkezetét és tartalmát.
(4)
Néhány tagállamnak konkrét nehézséget jelentett a nemzeti stratégia meghatározása, többek között azért, mivel a folyamatba regionális szereplőket is be kellett vonniuk. A működési programok módosítására vonatkozó rendelkezések összetettsége szintén késedelmet okozott néhány tagállamban a működési programok módosítása iránti kérelmekre vonatkozó döntések tekintetében.
(5)
Annak érdekében, hogy több idő álljon a tagállamok rendelkezésére az említett döntésekre vonatkozóan, helyénvaló lehetővé tenni a tagállamok számára, hogy átmeneti és kivételes intézkedésként legkésőbb 2009. október 15-ig elhalaszthassák a 2009-ben végrehajtott működési programokra vonatkozó döntések meghozatalát, amennyiben ezeknek a működési programoknak a benyújtása az 1580/2007/EK rendelet 66. cikkének (1) bekezdésében meghatározott határidőnek megfelelően történt.
(6)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1580/2007/EK rendelet 66. cikke (3) bekezdésének második albekezdésétől eltérve a tagállamok a 2009-ben végrehajtott működési programok módosításai tekintetében legkésőbb 2009. október 15-ig dönthetnek azon termelői szervezetek esetében, amelyek az említett rendelet 66. cikke (1) bekezdésében meghatározott határidővel összhangban nyújtottak be kérelmet a működési programjaik módosítása tekintetében. Ilyen döntést csak indokolt esetekben lehet hozni. A jóváhagyó határozat előírhatja, hogy a kiadások 2009. január 1-jétől támogathatóak.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet 2009. október 15-én hatályát veszti.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 1-jén.